CELEX: 62020TN0005
Language: sk
Date: 2020-01-06 00:00:00
Title: Vec T-5/20: Žaloba podaná 6. januára 2020 – CP/Parlament

2.3.2020   
            
            
               SK
            
            
               Úradný vestník Európskej únie
            
            
               C 68/56
            
         
      Žaloba podaná 6. januára 2020 – CP/Parlament
      (Vec T-5/20)
      (2020/C 68/64)
      Jazyk konania: francúzština
      
         Účastníci konania
      
      
         Žalobca: CP (v zastúpení: L. Levi a M. Vandenbussche, advokáti)
      
         Žalovaný: Európsky parlament
      
         Návrhy
      
      Žalobca navrhuje, aby Všeobecný súd:
      
                  —
               
               
                  vyhlásil žalobu za prípustnú a dôvodnú,
               
            v dôsledku toho:
      
                  —
               
               
                  zrušil hodnotiacu správu žalobcu za rok 2016, podpísanú generálnym tajomníkom 16. novembra 2018,
               
            
                  —
               
               
                  v prípade potreby zrušil rozhodnutie predsedu z 25. septembra 2019, ktorým bola zamietnutá sťažnosť,
               
            
                  —
               
               
                  uložil žalovanému povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza päť žalobných dôvodov.
      
                  1.
               
               
                  Prvý žalobný dôvod je založený na porušení povinnosti uviesť odôvodnenie a článku 25 ods. 2 Služobného poriadku úradníkov Európskej únie, keďže hodnotenie žalobcu predovšetkým nie je úplné, pretože v rubrike „zmysel pre zodpovednosť a profesionálna česť“ časti „chovanie“ chýba v poslednej verzii hodnotiacej správy akékoľvek hodnotenie. Ďalej existuje dostatočne závažný rozpor medzi hodnotiacou správou za rok 2016 a predchádzajúcimi správami, predovšetkým tou za rok 2015, ktorý nebol riadne odôvodnený.
               
            
                  2.
               
               
                  Druhý žalobný dôvod je založený na nezohľadnení podstavu na oddelení žalobcu a vedľajších činností žalobcu. V tomto ohľade sa žalobca domnieva, že v roku 2016 bola jeho výkonnosť ovplyvnená niekoľkými faktormi, ktoré neboli žalovaným pri vypracovávaní hodnotiacej správy riadne zohľadnené, a to podstavom v jeho oddelení, jeho účasti vo výbore zamestnancov a jeho účasti na zavádzaní nového systému evakuácie („PPP“), ktorý sa stal prioritou riaditeľstva B DG SAFE
               
            
                  3.
               
               
                  Tretí žalobný dôvod je založený na zjavne nesprávnom posúdení, keďže posúdenia uvedené v hodnotiacej správe za rok 2016, vyznačujúce sa zjavným zhoršením výkonnosti oproti roku 2015, sú zjavne chybné a nezohľadňujú vysoký stupeň zapojenia žalobcu do jeho úloh a výsledky dosiahnuté napriek mimoriadne ťažkým podmienkam.
               
            
                  4.
               
               
                  Štvrtý žalobný dôvod je založený na nedostatku pokojného prostredia pri hodnotiacich pohovoroch a na porušení práva byť vypočutý a článku 6.2 vnútorných pravidiel hodnotenia, keďže pohovor s prvým hodnotiteľom a najmä pohovor s konečným hodnotiteľom neprebehli v pokojnom prostredí vyžadovanom článkom 6.2 vnútorných pravidiel a neumožnili žalobcovi užitočne predniesť svoje pripomienky k negatívnym postrehom v hodnotiacej správe. Správa okrem toho bola po týchto pohovoroch zmenená len minimálne.
               
            
                  5.
               
               
                  Piaty žalobný dôvod je založený na porušení zásad objektivity a nestrannosti, na obťažovaní a na porušení článku 41 ods. 1 Charty základných práv Európskej únie a povinnosti konať s náležitou starostlivosťou, ako aj na zneužití právomoci. V tomto ohľade sa žalobca domnieva, že nedostatok dostatočného, relevantného a opodstatneného odôvodnenia negatívnych komentárov alebo komentárov s negatívnym nádychom uvedených v hodnotiacej správe za rok 2016 vedie žalobcu k presvedčeniu, že uvedená správa má zneužívajúcu povahu a chýba v nej objektivita a nestrannosť a predstavuje tak skôr vybavovanie si účtov konečného hodnotiteľa za asistencie prvého hodnotiteľa. Každý prvok hodnotenia je bezdôvodne zhoršený oproti predchádzajúcim rokom, najmä 2015. Neobsahuje nič pozitívne. O väčšine výsledkov dosiahnutých žalobcom v roku 2016 sa mlčí, došlo k popretiu akejkoľvek jeho práce. V správe sa ukazuje zneužitie právomoci, keďže jej jediným účelom je škodiť žalobcovi predstavením pokriveného obrazu jeho skutočných výkonov, zdanlivo spadajúceho do širokej posudzovacej právomoci hodnotiteľov. Tento zneužívajúci prístup, spočívajúci v zneužívaní hodnotiaceho systému s nepriamym odkazom na širokú posudzovaciu právomoc sťažuje obranu žalobcu, pretože zdanlivo čelí hodnotovým súdom, ktorých preskúmanie je obmedzené. Nakoniec, žalovaný nerešpektoval ani povinnosť konať s náležitou starostlivosťou, pretože záujmy žalobcu zjavne neboli zohľadnené.